Antti Salamaa

**Antti Salamaa**, aikaisemmin *Salomaa* ja sitä ennen *Mielonen* (30. toukokuuta 1899 Uukuniemi – 17. lokakuuta 1935 Helsinki) oli suomalainen merimies ja entinen poliisi joka tuli tunnetuksi vuonna 1929 toimiessaan Lalli-liiton sihteerinä. 

## Elämä
Salamaa kävi kansakoulun ja kansanopiston. Hän lähti Australiaan menetettyään varansa Suomessa ja palasi sieltä Suomeen merimiehenä vuonna 1925. Hän oli sitten poliisina Kotkassa, Pyhtäällä ja Kirkkonummella sekä Vallisaarella ammusvarikon vartijana ennen kuin oli mukana perustamassa Lalli-liittoa helmikuussa 1929. Liiton sihteerinä toiminut Salomaa erosi liitosta jo heinäkuussa 1929. Lalli-liitto kaavaili näihin aikoihin elokuussa 1929 tapahtuvaksi aiottua 12&nbsp;000 miehen marssia Helsinkiin, jonka yhteydessä oli tarkoitus hajottaa eduskunta, tehdä vallankaappaus ja asettaa maalle diktaattori. Esikuvana pidettiin Mussolinin mustapaitojen marssia Roomaan 1922.

Salamaa julkaisi syksyllä 1929 kirjasen *Valtiovalta suomalaisille* jonka kustansi Lalli-liitossa mukana ollut Lennartti Pohjanheimo. Kirjasen mukaan kaikki Suomen ongelmat johtuivat maan ruotsinkielisistä ja ne ratkeaisivat tekemällä maasta yksikielinen.

Joulukuussa 1929 Salamaa ja Lalli-liiton perustajiin kuulunut Kaarlo Kalervo levittivät Helsingissä väärennettyjä "punaisen kapinajohdon" lentolehtisiä samaan aikaan kun Vihtori Kosola ja muut vastikään Lapualla perustetun Lapuan liikkeen johtajat olivat tulossa kaupunkiin. Lentolehtisten tarkoituksena oli aikaansaada mellakoita ja väkivaltaisuuksia joita uusi liike voisi käyttää hyväksi vahvistaakseen asemaansa. Etsivä keskuspoliisi pidätti 4. joulukuuta Salamaan ja muutamia muita henkilöitä kuulusteluja varten.

Salamaa oli myöhemmin mukana Yrjö Ruudun ja Juhani Konkan vuonna 1932 perustaman Suomen Kansallissosialistisen Liiton toiminnassa. Oikeusministeriö määräsi Salamaan vuonna 1934 salanimellä *Aatami Salama* julkaiseman kirjan *Tilintarkastelua ruotsalaisuuden ja suomalaisuuden välillä* takavarikoitavaksi koska kirjan katsottiin halventavan hallitusta ja laillista yhteiskuntajärjestystä sekä vaarantavan Suomen suhteita ulkovaltoihin ja aiheuttavan levottomuutta yleisön keskuudessa. Salamaata vastaan nostettiin myös syyte kirjan johdosta valtiolle ja yhteiskunnalle vahingollisen kiihoituksen ehkäisemisestä 14. huhtikuuta 1934 annetun lain rikkomisesta. Syytteen mukaan julkaisussa esitetyt väitteet olivat omiaan vaarantamaan Suomen ulkomaisia suhteita. Laatimassaan vastinekirjelmässä Salamaa polemisoi oikeusministeriä vastaan syytteen nostamisen johdosta. Hän viittasi myös kirjassaan esitettyyn väitteeseen ministeri Heikki Ritavuoren murhasta selostaen Ernst Tandefeltin yhteyksiä eri henkilöihin ennen murhan tapahtumista. Loppuosassaan kirjelmää Salamaa esitti syytöksiä vapaamuurareita vastaan.

Helsingin raastuvanoikeus tuomitsi heinäkuussa 1935 Antti Salamaan n.s. kiihoituslain perusteella neljän kuukauden vankeusrangaistukseen hallituksen jäsenien, eduskunnan ja viranomaisten loukkaamisesta julkaisemassaan *Tilintarkastelua ruotsalaisuuden ja suomalaisuuden välillä*-teoksessa. Turun hovioikeus vahvisti raastuvanoikeuden päätöksen 16. lokakuuta 1935.

## Teoksia
Nimellä *A. Salamaa*:
* *Valtiovalta suomalaisille* ; kirjoittanut A. Salamaa. Suomen Valta, Helsinki 1929
* *Tilintarkastelua ruotsalaisuuden ja suomalaisuuden välillä* ; kirjoittanut ja julkaissut A. Salamaa. Tekijä, Helsinki 1934

## Toimituksia
* *Helsingin opas - Helsingfors vägledare - Guide of Helsinki - Guide de Helsinki - Führer durch Helsinki* ; toim. A. Salamaa. A. Salamaa, Helsinki 1934

## Lähteet